ԱՆԳԼԻԳԱՆ ԵԿԵՂԵՑՒՈՅ ԵՊԻՍԿՈՊՈՍՆԵՐՈՒ 
ԼԱՄՊԸԹԻ ՀԱՄԱԺՈՂՈՎ
(Անմիջական տպաւորութիւն մը)
 
Անգլիգան Եկեղեցին ունի 70 միլիոն հաւատացեալներ, որոնք կ՚ապրին 160 երկիրներու մէջ եւ կը կազմեն 37 շրջաններ (Provinces): Անգլիգան Եկեղեցւոյ եպիսկոպոսներուն մէջ հաւասարներու մէջ առա-ջինը ըլլալու պատիւը կը պատկանի Անգլիոյ Եկեղեցւոյ Արքեպիս-կոպոսին, որ ծանօթ է իր Անգլիոյ նստավայրին անունով՝ որպէս Գենթըրպըրիի Արքեպիսկոպոս: Ներկայ Գենթըրպըրիի Արքեպիսկո-պոսին անունն է Ճորճ Գերի:
18 Յուլիսէն 9 Օգոստոս 1998, Գենթըրպըրիի մէջ, Անգլիգան Եկեղեցին գումարեց տասը տարին անգամ մը գումարուող իր եպիս-կոպոսական ժողովը, որուն մասնակցեցան շուրջ 800 եպիսկոպոսներ: Այս ժողովը ծանօթ է որպէս Լամպըթի Համաժողով (Lambeth Conference), Լոնտոնի մէջ գտնուող Գենթըրպըրիի Արքեպիսկոպոսին բնակարան-պալատին անունով:
Ն.Ս.Օ.Տ.Տ. Արամ Ա. Կաթողիկոսի տնօրինութեամբ, Մեծի Տանն Կիլիկիոյ Կաթողիկոսութեան անունով մասնակցեցայ Լամպըթի Համա-ժողովին:
Հոս կ՚ամփոփեմ ժողովականներուն հետ բաժնած տպաւորութ-իւններուս հիմնական կէտերը.
«Առաջին, ոչ-անգլիգաններուս ուղղուած հրաւէրը մեզ կը բնորոշէր որպէս միջ-եկեղեցական մասնակիցներ Լամպըթի Համաժողովին: Շնոր-հակալ ենք, որ մեզ որպէս դէտեր կամ հիւրեր չէիք նկատած: Այս սրտբաց մօտեցումը լաւագոյնս կը ցոլացնէ այն էքիւմէնիք ոգին, որուն ընդմէջէն պիտի իրագործուի Աստուծոյ ցանկացած, Քրիստոսի աղօթած, Ս. Հոգւոյն առաջնորդած եւ մեր բոլորին ջանացած Եկեղեցւոյ Միութիւնը: 
Երկրորդ, այս Համաժողովը առիթ կ՚ընծայէ ինծի գնահատելու Անգլիգան Եկեղեցւոյ ճոխ զանազանութիւնը: Շատեր կը խորհին, թէ Անգլիգան Եկեղեցին միայն Անգլիոյ Եկեղեցին է. սակայն, ահա ձեր մտահոգութիւններով, մարտահրաւէրներով եւ որոշումներով մեր առջեւ կը բանաք այլազանութեան մէջէն հասունցած միութիւն մը, որ մէ՛կ Եկեղեցւոյ մանրանկարն է: 
Երրորդ, ձեզի հետ անցուցած երեք շաբաթները յիշատակելի պիտի մնան ինծի համար, որովհետեւ Աստուածաշունչի սերտողութեան պա-հերով եւ ենթաբաժանումներու ու խմբակներու աշխատանքով առաւել եւս արժեւորեցի մտիկ ընելու, դիմացինս լսելու, քրիստոնեայ եղբօրս եւ քրոջս մտածումներով հարստանալու անհրաժեշտութիւնը: 
Չորրորդ, ամեն օր, եւ մանաւանդ վերջին շաբաթը, երբ ձեր տրամադրութեան տակ դրուեցան 81 բանաձեւեր բովանդակող գրքոյկը, զգացի, թէ Աստուծոյ ներգործութիւնը տիրական է այս Համաժողովին մէջ: Հօր Աստուծոյ, Յիսուս Քրիստոսի եւ Ս. Հոգւոյն պտուղն էր, որ քաղեցիք, իրարու հետ սիրով կիսեցիք եւ անհուն գոհունակութեամբ պիտի տանիք ձեր հաւատացեալներուն»: 
Լամպըթի Համաժողովը իր օրակարգին վրայ ունէր նաեւ քրիս-տոնեայ զանազան եկեղեցիներու հետ երկխօսութիւնը, որուն մէջէն կ՚առանձնացնեմ Արեւելեան Ուղղափառ (Ոչ-քաղկեդոնական) Եկեղե-ցիներու վերաբերող բաժինը եւ բանաձեւը, որ կ՚ընդգրկէ նաեւ Հայ Եկե-ղեցին.
«Արեւելեան Ուղղափառ Եկեղեցիները իրարու հետ հաղորդութեան մէջ եղող ընտանիք մը կը կազմեն: Պատմութիւնը կը վկայէ, թէ Անգլիգան Եկեղեցւոյ եւ Արեւելեան Ուղղափառ Եկեղեցիներու յարաբերութիւնը բնորոշուած է փոխադարձ օգնութեամբ եւ զօրակցութեամբ: Անգլիգան-Արեւելեան Ուղղափառ Միջազգային Երկխօսութեան Մարմինը հիմք ունի պատմական յարաբերութիւններն ու հասարակաց աստուածաբանական երկխօսութիւնները:
Արեւելեան Ուղղափառ աստուածաբաններ արդէն իսկ քրիս-տոսաբանական ոչ-պաշտօնական ամփոփ համաձայնագիր մը կնքած են Հռոմէական Կաթոլիկ Եկեղեցւոյ հետ, պաշտօնական ամփոփ համա-ձայնագիր մը կնքած են Համաշխարհային Բարեկարգեալ Եկեղեցիներու Միութեան հետ եւ առաւել ամբողջական համաձայնագիր մը կնքած են Բիւզանդական [Քաղկեդոնական] Ուղղափառներու հետ: Վերջինը կը սպասէ յիշեալ Եկեղեցիներու սինոտներու վաւերացման: Արեւելեան Ուղղափառ Եկեղեցիներու ընտանիքը ուրախութեամբ պիտի ողջունէ Անգլիգան Եկեղեցւոյ հետ քրիստոսաբանական եւ այլ աստուա-ծաբանական եւ եկեղեցաբանական հարցեր շօշափող համաձայնագիր մը. միաժամանակ, մտահոգ է Անգլիգան Եկեղեցւոյ մէջ որդեգրուած կիներու ձեռնադրութեամբ եւ ներկայիս արծարծուող միասեռականութեան, վիժե-ցումի եւ բարոյական այլ հարցերու գրաւած ուշադրութեամբ:
Վերջերս պատահած պատմական անցուդարձեր նոր հարցերու դիմաց կը դնեն Արեւելեան Ուղղափառ Եկեղեցիները: Օրինակ, Հայաս-տանի մէջ, Սովետական Միութեան անկումը նոր կարելիութիւններ ընձեռեց Հայ Ուղղափառ Եկեղեցւոյ եւ այլ քրիստոնեայ եկեղեցիներ համագործակցութեան գեղեցիկ օրինակներ պարզեցին. սակայն, Արեւ-մըտեան «միսիոնարներու» ներխուժումը նաեւ հաւատափոխութեան հետքեր ձգեց: Այս եկեղեցիները նաեւ իսլամական կրօնի վերազարթօնքի ազդեցութեան տակ կը գտնուին: Իսլամ եւ Հինտու ծայրայեղականութիւնը կարգ մը շրջաններու քրիստոնեաներուն վրայ ահաւոր ճնշումներ կը բանեցնէ:
Հակառակ Արեւելեան Ուղղափառներու եւ Անգլիգաններու միջեւ գոյութիւն ունեցող դժուարութիւններուն եւ յամեցող հարցերուն, երկ-խօսութիւնը խորացնելու յանձնառութիւնը առկայ է: Ինչպէս որ 1988-ի Լամպըթի Համաժողովը հաստատած էր թիւ Ե.9 բանաձեւին մէջ, հասած է պահը, որ Անգլիգան-Արեւելեան Ուղղափառ Միջազգային Երկխօսութ-եան Մարմինը վերածուի Աստուածաբանական Միջազգային Յանձ-նաժողովի եւ այլ եկեղեցաբանական եւ աստուածաբանական նիւթերու շարքին քրիստոսաբանական պաշտօնական համաձայնագիրի մը պատ-րաստութիւնը հետապնդէ: Միաժամանակ քաջալերելի են Արեւելեան Ուղղափառ Եկեղեցիներու հետ առանձնակի երկխօսութիւնները՝ շրջա-նային մակարդակի վրայ»:
 
Թիւ Դ.19 Բանաձեւ 
Այս Համաժողովը. 
(ա) Կը վերահաստատէ Լամպըթի Համաժողովի թիւ Ե.9 բանաձեւը, որ Անգլիգան-Արեւելեան Ուղղափառ Միջազգային Երկխօսութեան Մար-մինը պէտք է վերածուի Աստուածաբանական Միջազգային Յանձնաժո-ղովի, որպէսզի քրիստոսաբանական համաձայնագիրի մը պատրաստութ-իւնը հետապնդէ՝ Ուղղափառ Եկեղեցիներու եւ Արեւելեան Ուղղափառ Եկեղեցիներու, Հռոմէական Կաթոլիկ Եկեղեցւոյ եւ Արեւելեան Ուղղափառ Եկեղեցիներու, Արեւելեան Ուղղափառ Եկեղեցիներու եւ Համաշխար-հային Բարեկարգեալ Եկեղեցիներու Միութեան միջեւ կնքուած քրիս-տոսաբանական համաձայնագիրներու լոյսին տակ, եւ նկատի առնէ նաեւ աստուածաբանական եւ եկեղեցաբանական այլ հարցեր.
(բ) Կը քաջալերէ Արեւելեան Ուղղափառ Եկեղեցիներու հետ առանձ-նակի երկխօսութիւնները՝ շրջանային մակարդակի վրայ:
 
(ԱՐԾԻՒ, 1 Հոկտեմբեր 1998) 			Նարեկ Ծ. Վրդ. Ալեէմէզեան

